Document ID: /roh_data/filtered/fineweb-2-filterrobots_roh.jsonl.gz/67069

Uffants treneschan cun ils stars
- Mesemna, 2.9.2015, 10:31
Ina giada esser datiers ad in star da la scena d’atletica leva, ina giada trenar cun in champiun olimpic, o cun in champiun mundial. Quai è il siemi da mintg'uffant che s’interessa per l’atletica leva.
Dapi in pèr onns accumplescha la concurrenza d’atletica leva «Weltklasse Zürich» quest giavisch. Avant che participar al meeting a Turitg s’inscuntran ils stars cun uffants en tut la Svizra, era a Cuira. Hugo Santacruz, Linda Züblin, Evan Jager e il champiun mundial ed olimpic Greg Rutherford han visità la chapitala grischuna e trenà cun uffants indigens.